OBRAZLOŽENJE UZ II IZMJENE I DOPUNE PRORAČUNA GRADA LUDBREGA ZA 2016. GODINU

PRIHODI

Drugom Izmjenom i dopunom proračuna Grada Ludbrega za 2016. godinu nastoji se uspostaviti ravnoteža između planiranih prihoda i planiranih proračunskih izdataka. Prihodi su planirani na bazi ostvarenih prihoda za jedanaest mjeseci tekuće godine. Po ovoj drugoj procjeni tekući prihodi uključujući kapitalne prihode i potpore iznosili bi 64.166.066 kuna.

Promatrajući ukupne prihode po ovim Izmjenama u odnosu na plan proračuna u iznosu od 71.744.766 kuna vidljivo je da su ukupni prihodi smanjeni za 7.578.700 kuna ili za 10,56 %.

Smanjenje prihoda za 4.539.700 kuna planirano je kod kapitalnih pomoći iz državnog proračuna obzirom da se sve planirane pomoći dokraja godine neće ostvariti. Tekuće pomoći iz državnog proračuna temeljem prijenosa sredstava iz EU umanjene su za 410.000 kuna iz razloga što nismo dobili vraćena sva sredstva za realizirane projekte Medgen borza i Zeleno podeželje. Naime sredstva za Zeleno podeželje su vraćena u cijelosti, dok za Medgen borzu vraćanje sredstava očekujemo 2017.godine.Ostali nespomenuti prihodi po posebnim propisima umanjeni su za 450.000 kuna, a isti se odnose na uplate građana za sufinanciranje izgradnje komunalne infrastrukture. Komunalni doprinos umanjen je za 250.000 kuna. Značajnije smanjenje ovim rebalansom u iznosu od 2.100.000 kuna planirano je od robnog kredita dobavljača za izgradnju LED rasvjete na području Grada Ludbrega. Realizacija ovih radova, a time i kredita planirana je za početak 2017.godine.

Povećanje prihoda planirano je od poreza na tvrtku za 10.000 kuna,prihoda od zakupa poljoprivrednog zemljišta za 25.000 kuna,prihoda od prenamjene zemljišta za 5.000 kuna,prihoda od prodaje državnih biljega za 10.000 kuna,prihoda od prodaje poljoprivrednog zemljišta za 5.000 kuna i građevinskog zemljišta za 150.000 kuna.

**RASHODI**

Promatrajući ukupne rashode po ovim Izmjenama u odnosu na plan proračuna u iznosu od 66.797.429 kuna vidljivo je da su ukupni rashodi smanjeni za 7.578.700 kuna ili za 11,34 %.

Smanjenje sredstava za 2.100.000 kuna planirano je za otplatu glavnice primljenog robnog kredita za izgradnju LED rasvjete iz razloga što se realizacija navedenog projekta planira za početak 2017.godine.Sredstva za zaštitu spomenika kulture i arheoloških nalaza smanjena su za 140.000 kuna iz razloga što u ovoj godini više ne planiramo nastavak radova na ovim objektima.

Za izradu projektne dokumentacije umanjena su sredstva za 400.000 kuna obzirom da je preostalih 1.100.000 kuna dostatno za ugovorene projekte do kraja godine. Lukomu d.o.o Ludbreg umanjena su sredstva za 200.000 kuna iz razloga što se realizacija planiranog projekta planira za 2017.godinu.

Za izgradnju cesta izvršeno je umanjenje sredstava za 1.000.000 kuna iz razloga što će preostalih 1.500.000 kuna biti dostatno za ugovorene radove do kraja godine.Za izgradnju reciklažnog dvorišta umanjena su sredstva za 200.000 kuna obzirom da se realizacija planira 2017.godine.Najznačajnije smanjenje sredstava ovim rebalansom u iznosu od 3.300.000 kuna izvršeno je na dodatnim ulaganjima na postrojenjima i opremi,a odnosi se na izgradnju LED rasvjete koja se planira za 2017.godinu.Subvencije obrtnicima realizirane su manje za 25.000 kuna,a poljoprivrednicima za 90.000 kuna, a preostala će sredstva biti dostatna za ove namjene do kraja godine. Također poduzetničkom inkubatoru smanjena su sredstva za subvencije za 90.000 kuna.

Za mjesne odbore povećana su sredstva za usluge tekućeg i investicijskog održavanja za 40.000 kuna,za odvodnju atmosferskih voda 70.000 kuna,a za održavanje nerazvrstanih cesta 50.000 kuna. Troškovi osiguranja imovine povećani su za 50.000 kuna,a odnose se na osiguranje gradskih manifestacija tijekom godine , gradskih objekata i osiguranje usjeva i nasada poljoprivrednicima sukladno odluci o poticajima u poljoprivredi. Usluge platnog prometa povećane su za 25.000 kuna iz razloga što smo vršili plaćanja dobavljačima na sanaciji komunalnog otpada Meka u iznosu od 31.000.000 kuna.Za sufinanciranje prijevoza učenika osigurano je dodatnih 15.000 kuna.

Za socijalnu skrb za pomoć građanima i kućanstvima osigurano je dodatnih 20.000 kuna,za stipendije učenicima i studentima 20.000 kuna,a crvenom križu 8.000 kuna. Udrugama civilnog društva osigurano je 25.000 kuna,a vatrogasnoj zajednici 30.000 kuna.

Turističkoj zajednici za redovnu djelatnost osigurano je 21.000 kuna.

Za financiranje Varaždinske televizije u skladu sa ugovorom osigurano je 16.500 kuna. Intelektualne usluge povećane su za 20.000 kuna,a odnose se na katastarske usluge za izradu snimaka postojećeg stanja za sve nezakonito izgrađene objekte na području Grada uključujući i sve mjesne odbore.

Sve pojedinačne korekcije vidljive su u prijedlogu II Izmjena i dopuna Proračuna Grada Ludbrega za 2016. godinu.

Gradonačelnik predlaže Gradskom vijeću da usvoji II Izmjene i dopune proračuna Grada Ludbrega za 2016. godinu.